[pic] | EUROOPAN YHTEISÖJEN KOMISSIO |

Bryssel 23.1.2008

KOM(2008) 24 lopullinen

2008/0012 (ACC)

Ehdotus:

NEUVOSTON PÄÄTÖS

Maailman kauppajärjestön yleisneuvostossa vahvistettavasta yhteisön kannasta Ukrainan tasavallan liittymiseen Maailman kauppajärjestöön

(komission esittämä)

PERUSTELUT

Yhteenveto Ukrainan WTO-jäsenyyttä koskevista ehdoista

I JOHDANTO

Maailman kauppajärjestön WTO:n jäsenten ja Ukrainan tasavallan väliset neuvottelut Ukrainan jäsenyyttä koskevista ehdoista ovat loppuvaiheessaan. Tätä ovat edeltäneet 14 vuotta kestäneet neuvottelut, jotka aloitettiin Ukrainan jätettyä WTO:n jäsenyyshakemuksen vuonna 1993. Ennen kuin EU voi virallisesti tukea Ukrainan jäsenyyttä, neuvoston on tehtävä päätös Ukrainan jäsenyysehtojen hyväksymisestä.

Seuraavassa esitetään lyhyt kuvaus liittymisehdoista.

II LYHYT KUVAUS UKRAINAN WTO-JÄSENYYTTÄ KOSKEVISTA EHDOISTA ALOITTAIN

Teollisuustuotteet

Ukrainan alkuperäiset sidotut tullit ovat keskimäärin 4,91 prosenttia, mitä alennetaan 4,81 prosenttiin (lopullinen sidottu tulli). Vuodesta viiteen vuoden pituiset täytäntöönpanoajat on otettu käyttöön ainoastaan 226 nimikkeelle. Keskimääräinen täytäntöönpanoaika on näin ollen 0,05 vuotta. Vain 71 tariffinimikkeeseen sovelletaan vähintään 15 prosentin tulleja. Korkeimmalle 25 prosentin tasolle jää 5 nimikkeen tulli. Kaikista tulleista tulee sidottuja.

Alakohtaisia aloitteita ovat tietotekniikkasopimusta, paperia, lääkinnällisiä laitteita, huonekaluja ja leluja koskevien tullien poistaminen. Muissa alakohtaisissa aloitteissa tullit laskevat alle 1 prosenttiin (maatalousvälineet 0,71 prosenttia, rakennusvälineet 0,35 prosenttia, teräs (MSA) 0,22 prosenttia ja lääketuotteet 0,05 prosenttia). Kemikaalien tulli yhdenmukaistetaan 5,32 prosenttiin.

EU:n kannalta merkittävimpien alojen eli koneiden ja laitteiden tulliksi tulee 5,33 prosenttia. Ajoneuvojen ja niiden osien tulliksi tulee 7,97 prosenttia.

Maataloustuotteet

Maataloustuotteiden alkuperäiset sidotut tullit ovat keskimäärin 11,05 prosenttia, mitä alennetaan 10,61 prosenttiin. Vain 20 maatalousalan tariffinimikkeellä on täytäntöönpanoaika (2 vuotta). Korkeimmat tullit on auringonkukkaöljyllä (30 prosenttia) ja sokerilla (50 prosenttia).

Palvelut

Ukraina tekee kotimaisten ja ulkomaisten palveluntarjoajien välisen kilpailun mahdollistavia sitoumuksia lähes kaikilla aloilla ja osa-aloilla, mikä hyödyttää sekä Ukrainan taloutta että EU:ta, joka on maailman johtava palvelujen viejä.

Ulkomaisiin palveluntarjoajiin ei kohdistu mitään määrällisiä tai syrjiviä rajoituksia tärkeimmillä palvelualoilla, joita ovat esimerkiksi

- ammatilliset palvelut

- suurin osa yrityspalveluista

- ne posti- ja kuriiripalvelut, joita ei ole varattu kansalliselle monopolille

- televiestintäpalvelut

- rakennuspalvelut

- jakelupalvelut

- ympäristöalan palvelut

- matkailupalvelut

- suurin osa rahoituspalveluista ja

- suurin osa kuljetuspalveluista, putkijohtokuljetus mukaan luettuna.

Ne muutamat alat, joilla Ukraina ei anna sitoumuksia, ovat tutkinta- ja turvallisuuspalvelut, audiovisuaalipalvelut, avaruusliikenne sekä meri- ja rautatieliikenteen työntö- tai hinauspalvelut. Matkustajaliikennettä ja rautatierahtiliikennettä koskevat sitoumukset on rajoitettu kyseisten palvelujen kulutukseen ulkomailla. Ukraina säilyttää vakuutuspalvelujen rajatylittävää tarjoamista koskevat rajoitukset, jollaisia on muillakin WTO:n jäsenillä, ja sallii sivuliikkeiden perustamisen suoraan vasta viiden vuoden kuluttua jäseneksi liittymisestään tietyin rajoituksin.

Pöytäkirjaan sisältyvät sitoumukset

Jäsenyysvalmistelujen lopullisessa monenkeskisessä vaiheessa WTO:n jäsenet pyrkivät yhdessä varmistamaan kaupankäyntiin liittyvien Ukrainan lakien ja instituutioiden periaatteellisen yhteensopivuuden WTO:n sääntöjen ja sopimusten kanssa sisällyttämällä ne liittymisestä tehtyyn pöytäkirjaan ja työryhmän raporttiin. Seuraavat kohdat ovat erityisen merkittäviä EU:n kannalta:

Hinnoitteluperiaatteet

Ukraina on sitoutunut olemaan soveltamatta vaatimuksia pakollisesta vähimmäishinnasta mihinkään tuontituotteisiin. Liittymisen jälkeen kaikkia rautatieliikennemaksuja sovelletaan syrjimättömästi kotimaan kohteiden välillä kuljetettaviin tavaroihin, tuonti- ja vientitavaroihin sekä maan kautta kulkeviin tavaroihin.

Alkoholin lisenssimaksut

Ukraina on muuttanut lainsäädäntöään siten, että alkoholijuomien ja tupakan tuontia ja vientiä koskevat lisenssimaksujen taso on 780 UAH (104 euroa), mikä on suhteessa palvelujen kustannuksiin ja sen vuoksi GATT 1994 -sopimuksen VIII artiklan mukainen. Ukraina on sitoutunut säilyttämään tämän tason liittymispäivästä alkaen.

Sisäisten verojen soveltaminen tuontiin

Ukraina on muuttanut lainsäädäntöään niin, että alkoholijuomien tuonnissa sovellettu syrjivä verokohtelu poistuu. Lisäksi on poistettu auto-, laivanrakennus- ja lentokoneteollisuudelle myönnetty vapautus arvonlisäverosta. Ukraina on myös sitoutunut säilyttämään tämän tilanteen ja soveltamaan sisäisiä verojaan WTO:n sääntöjen mukaisesti liittymisestä lähtien.

Tuontilisensointijärjestelmä

Ukraina on muuttanut lainsäädäntöään siten, että tuontilisensointimenettelyistä on tehty WTO:n sääntöjen, kuten tuontilisensoinnin menettelytavoista tehdyn sopimuksen, mukaiset. Alaa koskevien WTO:n välineiden useimmat määräykset on jo saatettu osaksi kansallista lainsäädäntöä ja muutama jäljellä oleva määräys annetaan viimeistään liittymisajankohtana.

Tullausarvon määrittäminen

Ukraina on sitoutunut soveltamaan tullausarvon määrittämistä koskevia WTO:n säännöksiä liittymisestä lähtien. Ukraina ei aio käyttää minkäänlaisia viite- tai vähimmäishintoja tai kiinteitä arviotaulukoita tuonnin arvon määrittämiseen, ja kaikki arvon määrittämiseen käytettävät menetelmät ovat GATT 1994 -sopimuksen VII artiklan soveltamisesta tehdyn WTO-sopimuksen mukaisia.

Vientitullit

Ukraina on sitoutunut alentamaan merkittävästi metalliromulle, vuodille ja nahoille, elävälle karjalle ja öljykasvien siemenille asettamiaan vientitulleja vaiheittain 5–8 vuoden aikana. Alentamisen aikataulut ja alennetut tullit vahvistetaan liittymisen yhteydessä.

Tuet

Ukraina on muuttanut lainsäädäntöään poistaakseen kaikki WTO:n määräysten vastaiset tuet auto-, laivanrakennus- ja lentokoneteollisuudelta. Lisäksi Ukraina on sitoutunut siihen, että se ei tulevaisuudessakaan ota käyttöön vastaavia tukia. Ukraina toimittaa viimeistään liittymispäivänä tukia koskevan ilmoituksen WTO:lle.

Kauttakulku

Ukraina soveltaa kaikkia lakejaan, asetuksiaan ja muita määräyksiään, jotka koskevat tavaroiden (energia mukaan lukien) kauttakulkua ja kauttakulussa olevien tavaroiden kuljetusmaksuja, GATT 1994 -sopimuksen V artiklan ja WTO-sopimuksen muiden asiaa koskevien määräysten mukaisesti liittymisestä lähtien.

Teollis- ja tekijänoikeudet

Ukrainassa säädetään maantieteellisten merkintöjen ja aikaisempien tavaramerkkien samanaikaisesta esiintymisestä tietyissä olosuhteissa TRIPS-sopimuksen 17 artiklan mukaisesti. Lisäksi Ukrainan säännösten mukaan WTO:n jäsenvaltioiden kansalaisilla on sama maantieteellisiä merkintöjä koskevien oikeuksien suoja kuin Ukrainan kansalaisilla. Lääkevalmisteilla on Ukrainassa viiden vuoden ja maatalouskemikaaleilla kymmenen vuoden tietosuoja. Teollis- ja tekijänoikeuksien noudattamisen valvonnan osalta Ukraina on tehnyt kattavia sitoumuksia, jotka ovat asiaa koskevien EY-direktiivien mukaisia.

III SUOSITUS

Toimittaessaan Ukrainan tasavallan WTO:hon liittymistä koskevat ehdot neuvostolle hyväksyttäväksi komissio katsoo, että ehtoihin sisältyy tasapainoinen ja samalla kunnianhimoinen markkinoiden avaamiseen liittyvien sitoumusten kokonaisuus, joka hyödyttää merkittävästi sekä Ukrainaa että sen kumppaneita WTO:ssa.

2008/0012 (ACC)

Ehdotus:

NEUVOSTON PÄÄTÖS

Maailman kauppajärjestön yleisneuvostossa vahvistettavasta yhteisön kannasta Ukrainan tasavallan liittymiseen Maailman kauppajärjestöön

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan 1 ja 5 kohdan yhdessä 300 artiklan 2 kohdan toisen alakohdan kanssa,

ottaa huomioon komission ehdotuksen

sekä katsoo seuraavaa:

(1) Ukrainan tasavallan hallitus esitti 20 päivänä marraskuuta 1993 Maailman kauppajärjestön (WTO) perustamisesta tehdyn sopimuksen XII artiklan mukaisesti kyseiseen sopimukseen liittymistä koskevan hakemuksen.

(2) Ukrainan liittymistä käsittelevä työryhmä perustettiin 17 päivänä joulukuuta 1993, jotta voitaisiin sopia liittymisehdoista, jotka sekä Ukrainan tasavalta että WTO:n jäsenet voisivat hyväksyä.

(3) Komissio on yhteisön puolesta neuvotellut yhteisölle erityisen tärkeistä sitoumuksista, jotka velvoittavat Ukrainan tasavaltaa markkinoiden kattavaan avaamiseen ja jotka esitetään Ukrainan tasavallan ja komission neuvottelijoiden 17 päivänä maaliskuuta 2003 hyväksymässä muistiossa.

(4) Mainitut sitoumukset on nyt sisällytetty Ukrainan tasavallan liittymisestä WTO:hon tehtyyn pöytäkirjaan.

(5) Liittymisellä WTO:hon odotetaan olevan myönteinen ja kestävä vaikutus Ukrainan tasavallan talousuudistukseen ja kestävään kehitykseen.

(6) Liittymisestä tehty pöytäkirja olisi tämän vuoksi hyväksyttävä.

(7) WTO:n perustamissopimuksen XII artiklassa määrätään, että liittymisehdoista sovitaan liittyvän jäsenen ja WTO:n kesken ja että WTO:n ministerikokous hyväksyy liittymisehdot WTO:n puolesta. WTO:n perustamissopimuksen IV artiklan 2 kohdassa määrätään, että ministerikokouksen istuntojen välisenä aikana yleisneuvosto huolehtii sen tehtävistä.

(8) Sen vuoksi on tarpeen vahvistaa yhteisön kanta yleisneuvostossa,

ON PÄÄTTÄNYT SEURAAVAA:

Ainoa artikla

1. WTO:n yleisneuvostossa yhteisön kantana on, että Ukrainan tasavallan liittyminen WTO:hon hyväksytään.

2. Komissio esittää tämän yhteisen kannan yhteisön puolesta.

Tehty Brysselissä […] päivänä […]kuuta […].

Neuvoston puolesta

Puheenjohtaja

[…]